E DUA na bolebole levu tiko vei keda na itaukei ena gauna oqo sai koya na nodra dodonu na gone. Ena macawa oqo, au na gadreva me?u na wasea vei keda e dua na vakadidike ni Tabacakacaka iTaukei me baleta na ivakarau vakavanua ni nodra vakamareqeti na gone ka veidutaitaki vata kei na vakasama ni nodra dodonu na gone. Au kerea mo ni sa wiliwili sara yani.
Sa robota na noda veikoronivuli e Viti na lewe ni Matanitu me baleta na vakatabui ni veikuitataki ena vuku ni nodra dodonu na gone. Sa tukuni ni sa mai vakavuna me ?toro cake na ua ka toro cake tale ga kina na kolokolo.? Ia, na cava sara mada na usutu ni nodra dodonu na gone? E veiriti li kei na noda ivakarau vakaviti na nodra dodonu na gone se yaga me dikevi tale mada?
Ni bera ni da vakadiloya na vakasama ni dodonu ni gone, e yaga meda kila taumada na kena yavu me vaka e virikotora mai na Matabose ka dau vakailavotaka na nodra vakatorocaketaki na Gone e Vuravura (UNICEF). E vuravura raraba mai na veigauna sa oti me yacova mai na gauna qo, e veivakurabuitaki na itovo lolovira dau vakayacori vei ira na gone me vaka:
Na nodra dau vaqaseni se kucuvi;
Na nodra kana vakaca;
Na nodra dau vakuwai ena vuli ena vuku ni veivakatotogani se lewa mai vale;
Na nodra sega ni dau qaravi vakavuniwai ni ra tauvimate, na gunuvi ni waiduka, duka ni itikotiko, kei na veimate dewa eso;
Nodra vakacakacakataki ena cakacaka bibi ka ganiti ira na qase;
Nodra dau vakamavoataki ena ikuita
Oqori e vica wale ga na ivakaraitaki ni veivakatotogani ka ra dau sotava tu na gone e na veiyasai vuravura ena veigauna sa oti me yacova tiko na gauna eda donuya tu oqo ka sa ikoya sara tale ga oqori na yavu e bucini cake mai kina na lawalevu ni vuravura me vukea na nodra taqomaki na gone.
E Viti sa mai lew na Tabacakacaka ni Vuli, ena veivakaroti ni Mataveilewai me ra kakua ni kuitataki na gonevuli ka sa nanumi ni oqo na vuna era sa dokadok cake mai kina. E itavi li nei qasenivuli se o ira na itubutubu/dauniveisusu na vakayavutaki ni gone ena itovo kei na vakarokoroko? Na kena isau oni sa na rawa ni veitalanoataka, ia ena itovo vakaViti, e sega ni vakasama vulagi na nodra taqomaki se vakamenemenei na gone. E vakadinadinataki oqo ena vuqa na itovo vakavanua e baleti ira na gone. Qo e vica na kena ivakaraitaki -
lNa ivakavotu - na magiti e vakarautaka na weka ni tagane me kedra na weka ni yalewa ni se qai vula 6 se 7 na yalewa;
lNa ikoti kei na isavasava. Ni sa na koti oti ga na marama e bukete tiko, sa kau sara na kena magiti vei iratou na weka ni yalewa. Qo e tauvata kei Nakelo ni yacana tale ga kina na kau isavasava, qo na magiti. Ia e Dravo e dau qoli tale ga kina na yalewa ni sa koti oti, ratou dau biuta e dua na ivakaleweninoke (tabua) na wekai tagane me qai dau lai talaucaki sara ina vale i tamana.
lNa tunudra - na magiti eratou vakarautaka na wekai tagane vei iratou na wekai yalewa ni sau tau mai na gonevou.
Mai Yadrana e Lakeba na cola ba va qo e donuya na gauna ni silisili dravu. Qo me kuvui na gone, caka na kena kakana. Ia e tautuba sa dau biu tu kina e vica na ivesu dalo kei na iyau me vakaraitaka tu ni tagane se yalewa na gone.
lNa tavudeki - Na iyau kei na magiti qo ratou na mai kauta na wekai tinanigone. ena dua na ivakamacala baleti Bau e dau dua tale ga na isilisili via vaka o koya sa vakamacalataki oti, e dau tat kina na gone. Qo e biu na vatu katakata ena beseni wai me vkatakatataka toka, qai tata na gone.
lNa iburuanigone - na magiti ena imatai se ikarua ni siga e sucu kina na gone. Na veivanua taucoko ena caka tiko na kevekeve se roqoroqo se tonitoni, e veivakani tiko o tamaitagane, qo mena yacova sara yani e bogitini se gauna e sa lutu kina na ivicoviconigone.
lNa ikalinigone - Qo na magiti e caka ena gauna e sa kali kina na gone, e vakaraitaka ni rau sa na qai rawa ni tikovata tale na itubutubu ni gone.
lNa ivisanibuka - Ni sa na lai rawata tale na veilakoyaki na gone, me sa lai cabuka rawa mai, e dau qai dua tale na magiti e vakarautaki. E rawa ni dau vakayagataki tale na buka e kauta mai na gone ena vakabutari ni magiti.
Mai Noemalu ni sa bogitolu oti nona sucu e dua na gonetagane, bogiva na yalewa e sa qai vakasilimi, vakatokayacataki tale ga.
Ni vo tiko e dua na siga me sili, vakatokayacataki kina na gone, e sa dau lai tobo ura mai kei na vo na tamanigone kei ira na wekana. Nira sa katoa mai e dau qai mai vakabulai tiko na vo ena bitu, saqa ga na ura. Ena siga ni sili kei na vakatokayaca, nira sa soqo mai na wekadrau na itubutubu ena valenigone, e sa qai dau mai vakabulai tiko e matadra ena loma ni takona, na vo. Ena vakacirimi tale toka ga e delaniwai e va na draunibua, nodra kau tabu mai Noemalu. Qo gona e dau yaca ni soqo tiko kina qo na vakasevubua. Na draunibua qo era dau davo veilatai qai biu yani e deladra na rerega. E sa na qai keveta mai na gone, sa boro rerega tu mai na yalewavuku. Na iroqo e keve mai kina ena tevu tale tu mai e delana e dua na masi. E sa na qai mai tauri tu e delaniwai na gonevou qo. Nona keve tiko qo na gonevou era wavokiti rau, ra veitauriliga tu o tamanigone kei ira na wekana, ra vucu toka.
Qori mada ga e vica na itovo vakavanua sega wale ga ni baleti gone vou, e vakacabori tale ga vei wekai yalewa. Se bera ni da taleva na veitovo ena veitagede tale ni bula ni gone me yacova ni sa vakamautaki.
E na itovo vakaViti, e sega wale ga ni dokai se vakamenemenei na gonevou, e dokai na wekana ena yasana ruarua. Sa veivakataudeitaki na noda ivakarau vakavanua ni ka bibi dina na nodra vakamareqeti na gone.
Ena noda bula vakavanua kei na rai vakalotu, eda sega ni vulagi ena itavi ni nodra qaravi ka vakamenemenei na gone, na tinani gone, na wekai gone, na tamai gone ka teteva yani na veiwekani raraba. Sa noda itovo makawa tu. Sa yaga ga me vakayadrati, vaqaqacotaki ka taraicake.
Na tikina beka ga baleta nodra dodonu na gone e veiletitaki, oya na vakatabui ni nodra moku! Ia, oya e dua wale sara ga na tikina lailai. Na usutu dina ni nodra dodonu na gone sa tu makawa ena noda bula vakavanua, ka kuria yani na vakavuvuli vakalotu. Ni sa vaqo na yavu ruarua ena noda bula, na lawalevu e vakavurea na Matabose kei Vuravura (UNICEF) e sa na vaka na loru ena vale vakaViti me bonata ka vakataucokotaka ni sa dei vinaka tu na yavu (itovo vakavanua) kei na durunivale (lotu).
Ena qai mana sara vakalevu kevaka me moici na malanivosa mai na ?Nodra Dodonu na Gone? me ?Na iTavi ni Vanua ena Nodra Vakamenemenei na Luveda? me cok donu na uto ni vakasama vaka-Peritania kei na itakele ni noda itovo vakaViti. E sa nuitaka tale ga na Tabacakacaka iTaukei ni na vakabulabulataki tale eso na itovo vakavanua ni nodra vakamareqeti na gone ka na rawa ni valuti kina e levu sara na ivakarau lolovira eda sa vakadinadinataka tu edai. Sa masu ni nomuni Tabacakacaka ni ra na lomani vakalevu na luveda, ni o ira oqori era na qai keda isosomi yaga mai muri.Home | Top
"This will be a great advantage for locals living overseas, particularly our readers who are soldiers and Fijians serving in the British Army," Mr Ravula said.
"I am delighted with it, it's a major project and it is a major achievement for the newspaper and greater service to our readers offshore," The Fiji Times publisher Hank Arts said. "I think the people will love it," he said.The Fiji Times editor-in-chief Fred Wesley voiced similar sentiments and added uploading the vernacular newspaper online was part of The Fiji Times' service to its readers.
"We hope this site will assist our readers in terms of helping them understand and value the iTaukei language, culture and traditions," Mr Wesley said.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn eng_Latn eng_Latn